Revisionsrettens beretning

om effektiviteten af Den Europæiske Centralbanks forvaltning i regnskabsåret 2001, med Den Europæiske Centralbanks svar

(2002/C 259/01)

INDHOLD

>TABELPOSITION>

INDLEDNING

1. Retten skal foretage en "efterprøvning af, hvor effektiv Den Europæiske Centralbanks forvaltning er i operationel henseende"(1). Retten har offentliggjort tre beretninger, en for hvert af regnskabsårene 1998, 1999 og 2000(2). I disse beretninger gennemgår Retten budgetforvaltningen og tilsynet med budgetgennemførelsen, de interne revisionssystemer, de systemer, der anvendes til projektforvaltning og tilsyn, samt personaleforvaltningen. Retten har også beskæftiget sig med forvaltningsspørgsmål af særlig interesse, nemlig ECB's leje af lokaler og to specielle projekter(3).

2. I 2001 gennemgik Retten budgetforvaltningen og den interne revision.

3. ECB har status som juridisk person i henhold til international offentlig ret. ECB's ledelse består af:

a) Styrelsesrådet, som er ECB's højeste besluttende organ; dets primære opgave er at udforme euroområdets pengepolitik; det er også ECB's budgetmyndighed

b) Direktionen, som er ECB's udøvende organ; den er i første række ansvarlig for gennemførelsen af pengepolitikken i euroområdet og forvaltningen af ECB. Almindeligvis mødes Direktionen mindst en gang om ugen.

FORVALTNINGENS EFFEKTIVITET I 2001

Ændringer i budgettet

4. I november 2000 godkendte Styrelsesrådet et første budget for 2001 på 336 millioner euro (jf. tabel 1)(4). Det endelige budget var på 511 millioner euro (52 % eller 175 millioner euro større end det oprindelige budget). De endelige udgifter beløb sig til 431 millioner euro eller 84 % af det ændrede budget. De største udgifter var 118 millioner euro til seddelreserven, 106 millioner til personale og personalerelaterede udgifter og 78 millioner til konsulentbistand og eksterne omkostninger (hovedsagelig i forbindelse med oplysningskampagnen Euro 2002).

Tabel 1

ECB's budget i 2000 og 2001

>TABELPOSITION>

Kilde:

Den Europæiske Centralbank.

5. I løbet af 2001 blev der godkendt seks tillægsbudgetter. Der blev også godkendt en bevillingsoverførsel og en halvårlig gennemgang af budgettet. Samtidig blev der indført en ny ordning for rapportering om budgetgennemførelsen, som indebærer, at antallet af beretninger reduceres fra fire til to om året. 45 millioner euro er blevet fremført til budgettet for 2002 (8 millioner euro vedrører ECB's projekter og 37 millioner euro seddelreserven). Der er ingen skriftlige regler for sådanne fremførsler. Regnskabet viser, at 16 % af de afsatte midler ikke blev udnyttet. For ECB-enhedernes vedkommende var underudnyttelsen på 8 %, og for projekternes og seddelreservens vedkommende på henholdvis 13 % og 28 %.

6. 2001 var et meget vanskeligt år for ECB, fordi banken var ansvarlig for indførelsen af euro som betalingsmiddel. Ændringerne af budgettet og den manglende udnyttelse af midlerne er derfor forståelige, hvis de knytter sig til denne enestående historiske begivenhed. Retten anbefaler, at ECB vedtager regler for fremførsler.

Intern revision

7. Den interne revisions rolle og opgaver er defineret i ECB's dokument Audit Charter, som blev godkendt af Direktionen i 1999. Heri står der, at alle dele af institutionen kan underkastes intern revision, og at Direktoratet for Intern Revision er oprettet som en uafhængig vurderingsinstans, hvis opgave er at undersøge og evaluere ECB's aktiviteter.

8. Dette dokument blev udarbejdet i overensstemmelse med internationale normer. Ved udgangen af 2001 havde direktoratet 19 fastansatte medarbejdere i to seperate afdelinger: 13 i ECB-afdelingen og 6 i ESCB-afdelingen. ESCB-afdelingen er ansvarlig for at koordinere de revisioner, der foretages af de nationale centralbanker inden for rammen af Det Europæiske System af Centralbanker. ECB-afdelingen er ansvarlig for revisionen af ECB's tjenester.

9. I forbindelse med revisionen evaluerede Retten den revision af bankens effektivitet i operationel henseende, som var foretaget af Direktoratet for Intern Revision. Retten har fået rimelig sikkerhed for, at direktoratet virkelig er uafhængigt, og at dets arbejde lever op til de professionelle standarder.

Vedtaget af Revisionsretten i Luxembourg på mødet den 12. september 2002.

På Revisionsrettens vegne

Juan Manual Fabra Vallés

Formand

(1) Artikel 27, stk. 2, i protokol om statutten for Det Europæiske System af Centralbanker og Den Europæiske Centralbank, vedføjet som bilag til EF-traktaten.

(2) Revisionsrettens beretning om effektiviteten af Den Europæiske Centralbanks forvaltning i regnskabsåret 1998 (EFT C 133 af 12.5.2000), 1999 (EFT C 47 af 13.2.2001) og 2000 (EFT C 341 af 4.12.2001).

(3) "Disaster Standby Site" og "Oplysningskampagnen Euro 2002", jf. Revisionsrettens beretning om effektiviteten af Den Europæiske Centralbanks forvaltning i regnskabsåret 2000, punkt 8-10 og 13-21 (EFT C 341 af 4.12.2001).

(4) Budgettet finansieres af ECB's indtægter.

Den Europæiske Centralbanks svar

Den Europæiske Centralbank har med glæde modtaget Revisionsrettens beretning og tager Rettens bemærkninger til efterretning.

6.

ECB har for første gang og i meget begrænset omfang foretaget en fremførsel af midler fra regnskabsåret 2001 til regnskabsåret 2002. Direktionen godkendte retningslinjerne for denne første fremførsel i begyndelsen af 2002. Samtidig besluttede Direktionen, at det på baggrund af de høstede erfaringer og en nøje vurdering af, hvilke værktøjer der er nødvendige for at understøtte fremførselsproceduren - fx et system til central registrering af finansielle forpligtelser - bør overvejes, hvordan den fremtidige praksis på området kan formaliseres. ECB tager til efterretning, at Revisionsretten støtter et sådant initiativ.